VEGA præsenterer

**Sofi Tukker svinger neonfarvet junglepop udover VEGA**

**​***Vær klar på et svedigt og neonfarvet punktum for din uge, når Sofi Tukker søndag d. 9. september får Lille VEGA til at koge med deres legesyge electropop.*

De to energibundter, Sophie Hawley-Weld og Tucker Halpern, har under aliasset Sofi Tukker de seneste år indtaget hitlisterne med deres legesyge jungle pop; fængede hooks med brudstykker af portugisiske digte og klubbede beats. Sophie Hawley-Weld har boet utallige steder, og hendes multikulturelle baggrund er årsagen til, at hun synger portugisisk på flere af sangene.

Hittet ”Drinkee” er et fremragende eksempel på deres smittende, tempofyldte univers. Singlen blev udvalgt til en Apple Watch reklame, hvilket resulterede i flere end 48 millioner afspilninger på Spotify. Singlen indbragte også Sofi Tukker deres første Grammy-nominering.

Duoen har netop udgivet deres første fuldlængde album, *Treehouse*, som blev anført af singlen ”Baby I’m A Queen”. Teksten er Sofi Tukkers indspark til ligestillingsdebatten.

“*Just because you are vulnerable, doesn’t mean you have to let yourself be belittled or infantilized. Why is ‘baby’ the default nickname? We are strong and empowered because we cry, because we desire, and because of what is chaotic about us. This song is about standing up as strong and powerful, because of that courage to share ourselves. It’s about being both a baby and a queen at the same time*”.

Albummets ti sange er en farvelade af uforenelige lyde og inspirationskilder, der giver mening i Sofi Tukker-universet. Bossa-nova-rytmer, koklokker, kastagnetter og spaghetti western-guitarer smelter sammen til et uimodståeligt mix, som med garanti lokker dig på dansegulvet.

**Fakta om koncerten:**

Sofi Tukker (US)

Søndag den 9. september kl. 21:00

Lille VEGA, Enghavevej 40, 1674 Kbh. V

170 kr. + gebyr

Forsalget starter onsdag den 18. april kl. 11.00 via VEGAs hjemmeside og Ticketmaster.